ዝብል ሕቶ ብምልዓል እትብገስ ምህርቲ ስነ ቑጠባ ሃንሳ ተኽላይ፡ "መሪሕነት ኣብዪ ኣብ ሓጺር ግዜ ለውጢ'ኳ እንተምጽአ፡ ክሳብ ሕጂ ግን አብ መሰረተ ልምዓት ዝመጽአ ሓድሽ ነገር የሎን፣ ኣብ ቑጠባ ብዙሕ ርኡይ ለውጢ ኣይመጽአን" ብምባል፡ ምቁራጽ ህንጸት መስመር ባቡር መቐለ-ወልዲያ-ሃራ ገበያ ከም ኣብነት ጠቒሳ። እቶም ክምስገኑ ዝኽእሉ ለውጢታት ጀሚሮም ክቕጽሉ ኣይኽኣሉን ዝበለ ኣብዪ ጨልቀባ፡ መሪሕነት ኣብዪ ኣሕመድ ክሃንጾ ብዛዕባ ዝደሊ ስርዓት ንጹር ዘይምዃን፣ ህዝቢ እምነት ከምዘጉድል ዝገብሩዎ ኣካይዳታት ምብዛሕ ዝስትውዓሎ "ናይ ፖሊሲ ኣካይዳ እዩ ዘለዎ" ብምባል ይገልጾ። ርኢይቶ ተሳተፍቲ እቶም ኣብ ላዕሊ ዝተጠቐሱ እወንታዊ ስጉምታት ብምልዓል ርኢይተኦም ዝሃቡ ገለ ተሳተፍቲ እቲ መድረኽ ዘተ፡ ካብ ደገ ናብ ውሽጢ ዓዲ ዝኣተው ሓይልታት ግን፡ ክሳብ ሕጂ ኣብ መሰረታዊ ጉዳያት'ውን ክሰማምዑ ኣይከኣሉን ኢሎም። "እቶም ፖለቲካዊ ውድባትን መንግስትን ክህሉ ብዛዕባ ዝግብኦ ፖለቲካዊ ስርዓት፣ ህንጸት ሃገርን ጉዳይ ምክያድ ወይ ምድንጓይ ምርጫን ኣይተሰማምዑን። ሃገር ከመይ እያ ትመሓደር ዘላ ዝብል'ውን ግልጺ ኣይኮነን" ኢሉ ሓደ ተሳታፊ እቲ መድረኽ። ብኻልእ ወገን መሪሕነት ኣብዪ ኣሕመድ ዝሓሸ ናይ ናጽነት ባይታ ምፍጣሩ እውን ተላዒሉ። እንተኾነ እቲ ነጻነት እናሰፍሐ ኸይዱ፡ ግቡእ ዜጋታት ግን ክጎልሕ ዘይምኽኣሉ፣ ፖለቲካዊ ውድባት ኮነ ውልቀሰባት ግቡአም ምዝንግዖም፡ እቲ መሪሕነት ብውህደት ተላጊቡ ተሰጣጢሙ ይኸይድ ናይ ዘይምህላዉ ምልክት'ዩ ዝብል ሓሳብ'ውን ተንጻባሪቑ። መግለጺ ስእሊ, ተሳተፍቲ ዋዕላ ኣቢይ ኣሕመድ ኣብ ሓደ ዓመቱ ብኻልእ ወገን፡ ብሰንኪ እቲ ኣብ ዝተፈላለያ ከባቢታት እታ ሃገር ዘሎ ዘይምርግጋእ፡ ናይ ጸጥታ ጸገም ከም ዘሎ ብምጥቃስ፡ "ዜጋታት ኣብ ጸሓይ ቀትሪ ብእምኒ ተቐጥቂጦም ዝቕተልሉ ዝመዛበልሉ፣ ኣግባብ ብዘይብሎም ዶክሜንታሪ ሰነድ ዝፍረድሉ ኩነታት እናሃለና፡ ብኸመይ ተመሓይሽና ክበሃል ይከኣል" ዝብል ርኢይቶ ቐሪቡ'ዩ። ብኻልእ ወገን፡ እቶም ዝርኣዩ ዘለው ጸገማት፡ መሪሕነት ሓደ ዓመት ኣብዪ ኣሕመድ ዘምጽኦም ዘይኮነ፡ ሱር ሰዲዱ ካብ ዝጸንሐ ጸገማት ዝመጽኡ፣ ገሊኦም ድማ ናይ ፖሊሲ ጸገም ዝወለዶም'ዮም ዝብል ሓሳብ እውን ካብ ተሳተፍቲ ተላዒሉ'ዩ። ቀዳማይ ሚኒስትር ኣብዪ ኣሕመድ ዝመርሖ መንግስቲ፡ 50% ብደቀንስትዮ ምቛሙ፡ ኢትዮጵያ፡ ፖለቲካዊ ተሳትፎ ደቂ ኣንስትዮ ክተረጋግጽ የኽእላ'ዶ ይኸውን?
